b'\n_START_ARTICLE_\nArsenal FCs historie (1886\xe2\x80\x931966)\n_START_PARAGRAPH_\nArsenal FCs historie fra 1886 til 1966 dekker tiden fra opprettelsen av Arsenal FC, gjennom klubben to f\xc3\xb8rste storhetsperioder (1930\xe2\x80\x93tallet og slutten av 1940\xe2\x80\x93\xc3\xa5rene/begynnelsen av 1950\xe2\x80\x93\xc3\xa5rene) og til klubbens \xc2\xabmagre\xc2\xbb \xc3\xa5r midt p\xc3\xa5 tabellen i 1960-\xc3\xa5rene._NEWLINE_Arsenal FC ble grunnlagt i 1886 som et lag for arbeiderne i Woolwich, i det s\xc3\xb8r\xc3\xb8stlige London. Laget ble profesjonelle i 1891 og kom med i ligaen (The Football League) to \xc3\xa5r senere. De rykket opp til f\xc3\xb8rste divisjon (Football League First Division) i 1904, men p\xc3\xa5 grunn av finansielle problemer var klubben n\xc3\xa6r konkurs i 1910. Klubben ble kj\xc3\xb8pt opp av Henry Norris det \xc3\xa5ret, og for \xc3\xa5 forbedre lagets \xc3\xb8konomi ble klubben flyttet til Arsenal Stadium, Highbury, i det nordlige London i 1913. Etter f\xc3\xb8rste verdenskrig klarte Norris \xc3\xa5 s\xc3\xb8rge for at klubben rykket opp til f\xc3\xb8rste divisjon igjen, under kontroversielle omstendigheter._NEWLINE_Det var f\xc3\xb8rst etter utnevnelsen av Herbert Chapman at Arsenal fikk sin f\xc3\xb8rste periode med suksess. Chapman moderniserte klubbens treninger og taktikk, og under han og hans etterf\xc3\xb8lger George Allison (som tok over etter Chapmans d\xc3\xb8d i 1934) fortsatte suksessen, med fem ligamesterskap og to seiere i FA-cupen i 1930-\xc3\xa5rene. Etter den andre verdenskrig fortsatte manageren Tom Whittaker suksessen med to ligamesterskap og en FA-cup. Etter Whittakers d\xc3\xb8d snudde hellet, og pr. 1966 var laget i ingenmannsland midt p\xc3\xa5 tabellen uten et eneste trofe p\xc3\xa5 tretten \xc3\xa5r. Dette f\xc3\xb8rte til at manager Billy Wright fikk sparken i 1966, og da kom utnevnelsen av Bertie Mee som manager, noe som skulle snu Arsenals hell.\n_START_SECTION_\nTidlige \xc3\xa5r (1886\xe2\x80\x931910)\n_START_PARAGRAPH_\nArsenal ble grunnlagt som Dial Square i 1886, av en gruppe arbeidere som var ansatt ved Dial Square verkstedet hos Royal Arsenal en v\xc3\xa5penfabrikk i Woolwich, i S\xc3\xb8r\xc3\xb8st-London. De ble ledet av en skotte, David Danskin, som kj\xc3\xb8pte klubbens f\xc3\xb8rste fotball, Jack Humble som var tidligere m\xc3\xa5lvakt hos Nottingham Forest og Fred Beardsley, som senere sammen med Morris Bates skaffet et sett med drakter fra sin tidligere klubb og som dermed gav Arsenal fargene som fremdeles blir brukt._NEWLINE_Dial Square spilte sin f\xc3\xb8rste kamp 11. desember 1886 mot Eastern Wanderers p\xc3\xa5 \xc3\xa5pen mark i Isle of Dogs, og vant kampen 6-0. I utgangspunktet spilte klubben sine kamper p\xc3\xa5 Plumstead Common, men s\xc3\xb8kte snart etter andre alternativer, f\xc3\xb8rst Sportsman Ground i Plumstead f\xc3\xb8r de flyttet til den n\xc3\xa6rliggende Manor Ground i Plumstead i 1888. P\xc3\xa5 grunn av misn\xc3\xb8ye med Manor Grounds d\xc3\xa5rlige fasiliteter s\xc3\xa5 flyttet klubben til den n\xc3\xa6rliggende Invicta Ground i 1890, f\xc3\xb8r laget returnerte til Manor Ground tre \xc3\xa5r senere da kostnadene med \xc3\xa5 leie Invicta Ground ble for h\xc3\xb8ye._NEWLINE_Gjennom denne perioden starte Royal Arsenal \xc3\xa5 vinne lokale trofeer, i 1889\xe2\x80\x9390 vant de b\xc3\xa5de Kent Senior Cup og London Charity Cup og i 1890\xe2\x80\x9391 London Senior Cup, og i 1889\xe2\x80\x9390 deltok de i for f\xc3\xb8rste gang i FA-cupen. Men avstanden mellom Arsenal og de profesjonelle lagene i nord ble tydelige, og Arsenal stod i fare for \xc3\xa5 misse sine amat\xc3\xb8rer til profesjonelle lag som kunne betale for deres tjenester. Etter at Derby County hadde m\xc3\xb8tt Arsenal i en omkamp i FA-cupen i 1891, pr\xc3\xb8vde Derby \xc3\xa5 signere to av Arsenals amat\xc3\xb8rer som profesjonelle. Derfor bestemte Royal Arsenal seg for \xc3\xa5 bli profesjonelle og endret samtidig navnet til Woolwich Arsenal._NEWLINE_Woolwich Arsenal sin overgang til profesjonalisme ble ikke godt mottatt av mange av amat\xc3\xb8rklubbene i s\xc3\xb8r, og de ble utestengt fra \xc3\xa5 delta i lokale turneringer av London Football Assosiation. Med muligheten til kun \xc3\xa5 spille FA-cup og vennskapskamper, s\xc3\xa5 pr\xc3\xb8vde de \xc3\xa5 starte en s\xc3\xb8rlig utgave av The Football League, men dette fors\xc3\xb8ket feilet. Woolwich Arsenals framtid s\xc3\xa5g m\xc3\xb8rk ut inntil the Football League inviterte dem til \xc3\xa5 delta i 1893. Arsenal var den f\xc3\xb8rste s\xc3\xb8rlige klubben i ligaen, og de kom f\xc3\xb8rst med i andre divisjon. Noen av amat\xc3\xb8rspillerne var i mot profesjonalisme, og \xc3\xb8nsket kun en klubb for arbeidere som representerte Royal Arsenal, disse br\xc3\xb8t ut og dannet det kortlivete alternative laget Royal Ordenance Factories._NEWLINE_Woolwich Arsenal spilte i andre divisjon i elleve sesonger, og var hovedsakelig plassert midt p\xc3\xa5 tabellen inntil utnevnelsen av Harry Bradshaw som manager i 1899. Bradshaw og hans stjernesigneringer som blant annet keeperen Jimmy Ashcroft (Arsenals f\xc3\xb8rste spiller p\xc3\xa5 det engelske landslaget) og kapteinen Jimmy Jakcson, vant opprykk til f\xc3\xb8rste divisjon i sesongen 1903\xe2\x80\x9304. Bradshaw flyttet videre til Fulham i mai 1904 f\xc3\xb8r Arsenal hadde spilt en eneste kamp i den \xc3\xb8verste divisjonen. P\xc3\xa5 tross av noen gode resultater i Fa-cupen, med semifinaler i 1905\xe2\x80\x9306 og 1906\xe2\x80\x9307, s\xc3\xa5 var ikke Arsenal i n\xc3\xa6rheten av ligatittelen med bare to plasseringer over tiendeplass i perioden 1904\xe2\x80\x931913._NEWLINE_Hovedgrunnen til dette var klubbens stadige finansielle problemer. Selv om fotballen hadde ett oppsving i begynnelsen p\xc3\xa5 det 20. \xc3\xa5rhundre, s\xc3\xa5 var Arsenal plassert i det isolerte og lite bebodde omr\xc3\xa5det i Plumstead (da i utkanten av det urbane London), og dette medf\xc3\xb8rte lave tilskuertall og d\xc3\xa5rlig \xc3\xb8konomi. For \xc3\xa5 holde klubben flytende \xc3\xb8konomisk, m\xc3\xa5tte Arsenal selge sine stjernespillere, deriblant Jimmy Ashcroft, Tim Coleman og Bert Freeman. Dette gjorde sitt til at Arsenal falt nedover p\xc3\xa5 tabellen, noe som igjen f\xc3\xb8rte til at tilskuertallet sviktet enda mer, og mot slutten av ti\xc3\xa5ret var bes\xc3\xb8kstallet nede p\xc3\xa5 11 000 halvparten av hva det var i 1904. Klubben var n\xc3\xa6r konkurs, og gikk i 1910 i en frivillig avvikling av klubben f\xc3\xb8r de ble kj\xc3\xb8pt opp av et konsortium av forretningsmenn. Den st\xc3\xb8rste aksjeposten blant de nye eierne tilh\xc3\xb8rte eiendomsmagnaten Sir Henry Norris, som ogs\xc3\xa5 var styreformann i Fulham.\n_START_SECTION_\nFlyttingen til Highbury (1910\xe2\x80\x9325)\n_START_PARAGRAPH_\nNorris hadde full oversikt over problemene som Woolwich Arsenals geografiske plassering medf\xc3\xb8rte, og var desperat etter \xc3\xa5 forbedre klubbens inntjening. F\xc3\xb8rst pr\xc3\xb8vde Norris \xc3\xa5 fusjonere Woolwich Arsenal med sin andre klubb Fulham. Dette ble blokkert av Football League, Norris gikk da fra fusjonsplanene og begynte \xc3\xa5 se seg om etter et annet omr\xc3\xa5de der han kunne lokalisere klubben. Til slutt ble et omr\xc3\xa5de i Highbury i det nordlige London valgt, p\xc3\xa5 tross av motstanden til den Woolwich-baserte fansen og innbyggerne i Highbury-omr\xc3\xa5det. Med fast h\xc3\xa5nd fikk Norris gjennomf\xc3\xb8rt flyttingen. Han skal ha brukt \xc2\xa3125\xc2\xa0000 (\xc2\xa38,2 millioner omregnet til 2005 priser) p\xc3\xa5 byggingen av bytt stadion, designet av Archibald Leitch, og plassert p\xc3\xa5 ute omr\xc3\xa5det til et kristent college. Arsenal flyttet dit mot slutten av 1913\xe2\x80\x93sesongen, etter \xc3\xa5 ha havnet sist i serien og rykket ned til andre divisjon etter 1912\xe2\x80\x9313-sesongen. De droppet \xc2\xabWoolwich\xc2\xbb-delen av navnet i april 1914, og selv om navnet da ble Arsenal s\xc3\xa5 brukte pressen navnet \xc2\xabThe Arsenal\xc2\xbb den f\xc3\xb8rste tiden._NEWLINE_Klubben kom tilbake til f\xc3\xb8rste divisjon i 1919 p\xc3\xa5 en sv\xc3\xa6rt kontroversiell m\xc3\xa5te. Klubben hadde havnet p\xc3\xa5 femteplass i andre divisjon i sesongen 1914\xe2\x80\x9315, som var den siste sesongen som ble spilt p\xc3\xa5 grunn av f\xc3\xb8rste verdenskrig. Fra 1919 ble f\xc3\xb8rste divisjon utvidet fra 20 til 22 lag, og de to lagene ble valgt av generalforsamlingen i the Football League. En av plassene ble gitt til Chelsea som hadde havnet p\xc3\xa5 19.-plass i f\xc3\xb8rste divisjon og dermed egentlig var rykket ned, den andreplassen kunne ha g\xc3\xa5tt til Tottenham som endte p\xc3\xa5 20.-plass (ogs\xc3\xa5 nedrykket), eller til Barnsley eller Wolves som kom henholdsvis p\xc3\xa5 tredje og fjerdeplass i andre divisjon._NEWLINE_I stedet valgte Football League \xc3\xa5 forfremme femteplasserte Arsenal, av grunner som det er vanskelig \xc3\xa5 forst\xc3\xa5. Norris argumenterte med at Arsenal var valgt for deres \xc2\xablange tjeneste i ligafotballen\xc2\xbb, fordi de var den f\xc3\xb8rste ligaklubben fra de s\xc3\xb8rlige deler av landet. Styret i ligaen var enige, og med atten stemmer mot \xc3\xa5tte valgte de Arsenal fremfor Tottenham til den siste plassen i f\xc3\xb8rste divisjon. Dette har gitt grobunnen til den langtvarende fiendskapen mellom de to klubbene. Det har blitt p\xc3\xa5st\xc3\xa5tt at valget av Arsenal kom av avtaler gjort p\xc3\xa5 bakrommet eller kanskje ogs\xc3\xa5 etter regelrette bestikkelser fra Sir Henry Norris, planlagt sammen med sin venn John McKenna, styreformann i Liverpool og Football League, som var den som anbefalte generalforsamlingen \xc3\xa5 velge Arsenal. Det har aldri kommet fram noen klare bevis i denne saken, men andre sider ved Norris sine \xc3\xb8konomiske handlinger i andre saker fyrte opp under spekulasjonene. Norris trakk seg som formann og forlot klubben i 1929, etter \xc3\xa5 ha blitt funnet skyldig av The Football Association for finansielle uregelmessigheter. Han var funnet skyldig i \xc3\xa5 ha misbrukt sin utgiftskonto , og i \xc3\xa5 ha puttet i sin egen lomme inntektene ved salget av Arsenals lagbuss. Arsenal har holdt seg uavbrutt i den \xc3\xb8verste divisjonen siden det tidspunktet, den lengste sammenhengende periode av alle lag i ligaen._NEWLINE_Flyttingen til Highbury brakte st\xc3\xb8rre tilskuertall, det gjennomsnittlige tallet var 23\xc2\xa0000 den f\xc3\xb8rste sesongen p\xc3\xa5 Highbury mot 11 000 p\xc3\xa5 Manor Ground, og \xc3\xb8kte videre etter opprykket i 1919 og dermed demmet opp for frykten om \xc3\xb8konomisk ruin. Arsenals retur til f\xc3\xb8rste divisjon var ikke noen umiddelbar suksess. Under Leslie Knighton, var laget aldri bedre en nr. ni, og i 1923\xe2\x80\x9324 var laget n\xc3\xa6r nedrykk p\xc3\xa5 19.-plass bare ett poeng over nedrykk. Det gikk ikke bedre den neste sesongen heller, klubben endte p\xc3\xa5 20.-plass, men var likevel tryggere det \xc3\xa5ret da de var syv poeng over nedrykksplass. Dette var nok for Norris som gav Knighton sparken i mai 1925, og utnevnte Hudderfield Towns manager, Herbert Chapman som ny manager i Arsenal.\n_START_SECTION_\nChapman-tiden (1925\xe2\x80\x9334)\n_START_PARAGRAPH_\nChapman reformerte mange av klubbens treningsmetoder, inkludert \xc3\xa5 modernisere m\xc3\xa5ten trening og fysioterapien ble utf\xc3\xb8rt. Han fikk innf\xc3\xb8rt nummer p\xc3\xa5 spillernes overdeler i august 1928, og han endret r\xc3\xb8dfargen p\xc3\xa5 skjorene og inkludert de hvite ermene i mars 1933. Chapman insisterte ogs\xc3\xa5 p\xc3\xa5 at journalistene droppet den bestemte artikkelen fra klubbens navn, slik at klubben ble omtalt som \xc2\xabArsenal\xc2\xbb, han stod ogs\xc3\xa5 bak den suksessfulle kampanjen for \xc3\xa5 f\xc3\xa5 omd\xc3\xb8pt den lokale undergrunnsstasjonen fra Gillespie Road til Arsenal. Chapman fikk ogs\xc3\xa5 tilgang til et stort transferbudsjett, dette skyldes gode inntekter fra deres nye stadion og at formannen Norris n\xc3\xa5 bestemte seg for at klubben skulle investere sterkt i nye spillere._NEWLINE_Chapmans f\xc3\xb8rste signering var veteranen Charlie Buchan fra Sunderland, i tillegg til det han gjorde p\xc3\xa5 banen s\xc3\xa5 kom han ogs\xc3\xa5 til spille et viktig rolle utenfor banen. Etter at Arsenal ble sl\xc3\xa5tt 7-0 av Newcastle United i oktober 1925, foreslo Buchan en endring i formasjonene for \xc3\xa5 tilpasse seg lettelsen i offsideregelen, de endret Arsenals formasjon til \xc2\xabWM\xc2\xbb-formasjonen. Over tid utviklet Chapman formasjonen videre ved \xc3\xa5 legge vekt p\xc3\xa5 et fartsfylt angrep, vinger som gikk inn p\xc3\xa5 banen og rollen med en kreativ ballspillende midtbanespiller._NEWLINE_Arsenal kom p\xc3\xa5 andreplass i Chapmans f\xc3\xb8rste sesong, den beste plassering i klubbens historie. Men dette viste seg \xc3\xa5 v\xc3\xa6re et unntak, for de neste sesongene havnet laget midt p\xc3\xa5 tabellen mens Chapman tok sin tid med \xc3\xa5 sette sammen et nytt lag. Han anskaffet nye spillere som vingen Joe Hulme, spissen Jack Lambert og forsvarerne Tom Parker og Herbie Roberts som ble tilpasset hans formasjon. I 1926\xe2\x80\x9327-sesongen n\xc3\xa5dde Arsenal sin f\xc3\xb8rste FA-cup finale, der de tapte 1-0 for Cardiff City, etter at Arsenals m\xc3\xa5lvakt Dan Lewis slapp inn et skudd som s\xc3\xa5 harml\xc3\xb8st ut. Dette er den eneste gangen at FA-cupen er vunnet et lag utenfor den engelske grense (Cardiff City er walisisk)._NEWLINE_Chapman ble ikke avskrekket, og fortsatte \xc3\xa5 bygge sin side og han signerte den fremtidige kapteinen Eddie Hapgood og i tillegg tre av klubben store angrepsspillere, David Jack, Alex James og Cliff Bastin. Det var spesielt Alex James, Arsenals playmaker p\xc3\xa5 midtbanen som forsynte angripere og vinger med baller, som ble hyllet som motoren i laget. I 1929\xe2\x80\x9330, tre \xc3\xa5r etter lagets f\xc3\xb8rste cupfinale, kom Arsenal til Wembley igjen der de m\xc3\xb8tte Chapmans gamle lag Huddersfield Town. Under kampen passerte det enorme tyske luftskipet Graf Zeppelin over banen, uten at dette distraherte Arsenal, som vant kampen 2-0 etter scoringer av James og Lambert og gav klubben sitt f\xc3\xb8rste store mesterskap._NEWLINE_Denne suksessen var den f\xc3\xb8rste i et ti\xc3\xa5r der Arsenal kom til \xc3\xa5 bli det dominerende laget i engelsk fotball. De vant f\xc3\xb8rste divisjon for f\xc3\xb8rste gang i 1930\xe2\x80\x9331, og Arsenal spilte meget godt i dette tittel-kappl\xc3\xb8pet mot Aston Villa som var preget av mange m\xc3\xa5l. Arsenal slo for eksempel Blackpool 7-1, Leicester City 7-2 og Grimsby Town 9-1, noe som fremdeles er klubbens rekord i \xc3\xb8verste divisjon. Arsenal sikret tittelen to kamper f\xc3\xb8r slutten av sesongen, og avsluttet sesongen med 127 ligam\xc3\xa5l (enda en klubbrekord), men Aston Villa lagde 128 ligam\xc3\xa5l som fremdeles er rekord i den \xc3\xb8verste divisjonen._NEWLINE_Den f\xc3\xb8lgende sesongen, 1931\xe2\x80\x9332, n\xc3\xa5dde Arsenal p\xc3\xa5 nytt finalen i FA-cupen, der de gikk p\xc3\xa5 et kontroversielt tap mot Newcastle United. Arsenal ledet 1-0 etter et m\xc3\xa5l av Bob John, men Newcastles utligning kom etter at en \xc2\xablang\xc2\xbb ball hadde g\xc3\xa5tt over d\xc3\xb8rlinjen til utspark fra m\xc3\xa5l, Newcastles ving tok likevel med seg ballen tilbake i spill og Jack Allen utlignet for \xc2\xabthe Magpies\xc2\xbb. Allen lagde et m\xc3\xa5l til slik at Newcastle vant kampen 2-1, Arsenals fortvilelse ble bare forsterket av det faktum at Everton hadde vunnet ligamesterskapet p\xc3\xa5 \xc2\xabm\xc3\xa5lstreken\xc2\xbb. En d\xc3\xa5rlig start p\xc3\xa5 1931-32 sesongen betydde at laget m\xc3\xa5tte kjempe for \xc3\xa5 ta inn p\xc3\xa5 teten for det meste av sesongen, og endte to poeng bak ligamesteren._NEWLINE_Arsenal slo tilbake den neste sesongen, og vant sin andre ligatittel. Arsenal hadde starte sesongen svakt, men etter en lang seiersrekke tog de igjen og passerte tittelkonkurrenten Aston Villa, som de i april slo 5-0 p\xc3\xa5 Highbury for \xc3\xa5 vinne tittelen. Mange av Chapmans f\xc3\xb8rste spillerkj\xc3\xb8p, var n\xc3\xa5 begynt \xc3\xa5 komme opp i \xc3\xa5rene, s\xc3\xa5 Chapman begynte \xc3\xa5 tenke fremover. Chapman flyttet George Male opp til f\xc3\xb8rstelaget for \xc3\xa5 erstatte Tom Parker, og signerte Ray Bowden for \xc3\xa5 erstatte David Jack. Den eneste pletten p\xc3\xa5 klubbens resultatliste var det smertelige tapet mot Walsall (fra den nordlige tredje divisjon) i FA-cupen. Fem av spillerne p\xc3\xa5 f\xc3\xb8rstelaget var borte p\xc3\xa5 grunn av influensa eller skader og ble erstattet med reserver. Selv om Arsenal hadde med seks av lagets f\xc3\xb8rstelagsspillere, s\xc3\xa5 tapte laget 2-0 mot Walsall i en av de st\xc3\xb8rste \xc2\xabcupbombene\xc2\xbb i alle tider. En av reservene, Tommy Black, ble spesielt utpekt som syndebukk etter \xc3\xa5 ha gitt Walsall en straffe som gav de sitt andre m\xc3\xa5l. Han ble i l\xc3\xb8pet av en uke solgt til Plymouth Argyle, av en forbannet Chapman. En annen spiller, spissen Charlie Walsh ble overf\xc3\xb8rt til Brentford en uke senere.\n_START_SECTION_\nEt hat-trick med ligatitler (1934\xe2\x80\x9339)\n_START_PARAGRAPH_\nArsenal startet 1933\xe2\x80\x9334-sesongen solid, men i januar 1934 d\xc3\xb8de Herbert Chapman plutselig av lungebetennelse. P\xc3\xa5 tross av dette klarte Arsenal, under den midlertidige manageren Joe Shaw, \xc3\xa5 forsvare tittelen den sesongen. Hulme og James var ute med skader store deler av sesongen, s\xc3\xa5 Arsenal var ikke det angrepsvillige laget som de var sesongen f\xc3\xb8r, med bare 75 ligam\xc3\xa5l mot 118 i 1932\xe2\x80\x9333 sesongen._NEWLINE_George Allison, et tidligere styremedlem i klubben, tok over som manager sommeren 1934. Han s\xc3\xb8rget for nytt blod i troppen, blant andre mitdbanespillerne Jack Crayston og Wilf Copping og angriperen Ted Drake. Med disse nye spillerne s\xc3\xb8rget Allison for at Arsenal fullf\xc3\xb8rte sitt hat-trick med ligatitler i 1934\xe2\x80\x9335, og Arsenal var tilbake i scoringsform. Drake lagde 42 ligam\xc3\xa5l, og Arsenal fullf\xc3\xb8rte sesongen med en serie av overlegne seirer (blant annet 7-0 mot Wolves, 8-1 mot Liverpool og 8-0 mot b\xc3\xa5de Leicester City og Middlesbrough. Et m\xc3\xa5l p\xc3\xa5 Arsenals styrke var at i november 1934, startet sju Arsenalspillere kampen for England som slo verdensmesterne Italia 3-2 (kjent som \xc2\xabslaget p\xc3\xa5 Highbury\xc2\xbb), en rekord med spillere fra ett lag som enn\xc3\xa5 ikke er sl\xc3\xa5tt._NEWLINE_Arsenals p\xc3\xa5g\xc3\xa5ende suksess tiltrakk seg st\xc3\xb8rre og st\xc3\xb8rre mengder med publikum. Arsenals hjem, Highbury, ble totalt renovert. Leitchs tribuner fra 1913 ble revet og erstattet med moderne Art deco-tribuner (East og West Stands), deler av dette st\xc3\xa5r fremdeles i dag. Fasaden p\xc3\xa5 East Stand er n\xc3\xa5 et \xc2\xabGrade II\xc2\xbb beskyttet (fredet) bygg. (Begge fasadene har blitt beholdt i den nye utbyggingen av Highbury som et leilighetskompleks etter flyttingen til Emirates Stadium i 2006). Samtidig fikk North Bank og Clock End tak over terrassene. Det nye stadionet satte publikumsrekord, med 73\xc2\xa0295 tilskuere, i kampen mot Sunderland, 9. mars 1935._NEWLINE_Arsenals dominans p\xc3\xa5 denne tiden ble kronet med den andre FA-cuptittel i 1935\xe2\x80\x9336, med 1-0 seier mot Sheffield United. Arsenals posisjon i ligaen falmet litt etter 1934\xe2\x80\x9335 tittelen, og ble svekket av at Alex James avsluttet sin karriere og vanskene med \xc3\xa5 finne en erstatter for han. I tillegg var klubben plaget med skader p\xc3\xa5 flere n\xc3\xb8kkelspillere som Herbie Roberts og Joe Hulme. Likevel s\xc3\xa5 vant de sin femte ligatittel i 1937\xe2\x80\x9338, ved \xc3\xa5 passere Wolves i sesongens siste kamp, og kronet dermed ett suksessfylt ti\xc3\xa5r.\n_START_SECTION_\nDen andre verdenskrig (1939\xe2\x80\x9345)\n_START_PARAGRAPH_\nKort tid etter utbruddet av den andre verdenskrig i 1939, ble all toppfotball i Storbritannia suspendert, og 1939\xe2\x80\x9340-sesongen ble annullert. Highbury ble rekvirert som en ARP-stasjon, med sperreballonger hengende bak klokkesvingen. Under \xc2\xabBlitz\xc2\xbb falt en bombe p\xc3\xa5 North Bank og \xc3\xb8dela taket og satte fyr p\xc3\xa5 skrap som var lagret p\xc3\xa5 terrassene. Med Highbury stengt, s\xc3\xa5 spilte Arsenal sine hjemmekamper p\xc3\xa5 White Hart Lane (banen til rivalene Tottenham Hotspur). Kampene under krigen ble ikke registrert i de offisielle statistikkene, turneringene var regionale og det var ofte at lagene ikke fullf\xc3\xb8rte sesongene. Mange spillere tjente i de milit\xc3\xa6re styrkene som trenere og instrukt\xc3\xb8rer og var borte fra klubbene i lange perioder, s\xc3\xa5 de var ofte \xc2\xabgjestespillere\xc2\xbb i andre klubber. Arsenal vant Football League War Cup South i 1942\xe2\x80\x9343 og London and Southern League-titlene i 1939\xe2\x80\x9340, 1941\xe2\x80\x9342 og 1942\xe2\x80\x9343._NEWLINE_I november 1945, med en fremdeles suspendert liga, var Arsenal et av lagene som m\xc3\xb8tte Dynamo Moskva i deres turn\xc3\xa9 i Storbritannia. Med mange av spillerne fremdeles i milit\xc3\xa6r tjeneste, s\xc3\xa5 hadde Arsenal en tynn stall og brukte seks gjestespillere, blant andre Stanley Matthews og Stan Mortensen. Dette f\xc3\xb8rte til at Dynamo p\xc3\xa5stod at laget det m\xc3\xb8tte var et England XI-lag, selv om faktisk tre av spillerne var walisiske. Uansett s\xc3\xa5 hadde ogs\xc3\xa5 en spiller p\xc3\xa5 l\xc3\xa5n, Vsevolod Bobrov fra CSKA Moskva. Kampen ble spilt p\xc3\xa5 White Hart Lane, og n\xc3\xa5r avsparket ble tatt var det tykk t\xc3\xa5ke p\xc3\xa5 banen._NEWLINE_Det teknisk dyktige Dynamo vant 4-3, etter at Arsenal hadde ledet 3-1 ved pause. Selv om det er en generell enighet om resultatet, s\xc3\xa5 er det store uenigheter om hendelsene i kampen, det er til og med uenighet om hvem som lagde m\xc3\xa5lene. If\xc3\xb8lge engelske rapporter hadde Dynamo tolv spillere p\xc3\xa5 banen p\xc3\xa5 et tidspunkt, og de pr\xc3\xb8vde \xc3\xa5 presse dommeren til \xc3\xa5 avbl\xc3\xa5se kampen da de var under resultatmessig. P\xc3\xa5 den andre side s\xc3\xa5 anklaget sovjeterne Arsenal for stygt spill og de anklaget ogs\xc3\xa5 George Allison for \xc3\xa5 vedde penger p\xc3\xa5 resultatet (denne anklagen ble senere trukket tilbake). Alt rotet rundt kampen inspirerte forfatteren George Orwell til \xc3\xa5 skrive essayet The Sporting Spirit i 1945, der han kom med dine synspunkt p\xc3\xa5 sportens natur, Orwells syn var at \xc2\xabdet var krig uten skyting\xc2\xbb. Siden t\xc3\xa5ken skjulte nye av det som hendte, og ikke minst spr\xc3\xa5kbarrierene og den tidlige kalde krigs mistanker fra begge sider, s\xc3\xa5 er det lite sannsynlig at troverdige opplysninger fa kampen noen gang vil komme frem.\n_START_SECTION_\nEtterkrigs\xc3\xa5rene (1945\xe2\x80\x9366)\n_START_PARAGRAPH_\nKrigen hadde krevd livene til ni av Arsenals f\xc3\xb8rstelagsspillere, det meste fra noen av toppklubbene i ligaen, og tiden som hadde g\xc3\xa5tt med avkortet karrieren til flere av de andre, inkludert Bastin og Drake. I tillegg s\xc3\xa5 hadde klubben en stor gjeldsbyrde p\xc3\xa5 grunn av ombyggingen av Highbury og kostnadene med \xc3\xa5 reparere krigsskadene p\xc3\xa5 stadionet, dette medf\xc3\xb8rte at Arsenal slet til \xc3\xa5 begynne med etter at ligaen kom i gang igjen i 1946. De tapte 6-1 sammenlagt mot West Ham United i tredje runde av FA-cupen, 1945\xe2\x80\x9346, og i ligaens f\xc3\xb8rste \xc3\xa5r etter krigen i 1946\xe2\x80\x9347-sesongen kom laget p\xc3\xa5 13.-plass, den svakeste plasseringen p\xc3\xa5 17 \xc3\xa5r. George Allison  bestemte seg for \xc3\xa5 pensjonere seg fra fotballen etter at den sesongen ble avsluttet, og han ble erstattet av sin assistent Tom Whittaker, en mann som hadde tjent klubben lenge ogs\xc3\xa5 som trener under Chapmans tid._NEWLINE_Whittaker opplevde en umiddelbar suksess, med ligatittelen i 1947\xe2\x80\x9348, ledet av kapteinen Joe Mercers sterke forsvar og med m\xc3\xa5l fra angriperne Reg Lewis og Ronnie Rooke. Arsenal toppet tabellen fra oktober til serien ble avsluttet, og vant den med syv poengs margin. Men p\xc3\xa5 grunn av alderen p\xc3\xa5 Arsenals spillere p\xc3\xa5 den tiden (Rooke og Mercer var over 30, det var ogs\xc3\xa5 Denis og Leslie Compton), s\xc3\xa5 var det ikke mulig \xc3\xa5 regne med at dette laget ville ha suksess over lang tid. Whittaker brakte derfor yngre spillere inn p\xc3\xa5 laget, som Doug Lishman, Alex Forbes og Cliff Holton. Selv om Arsenal ikke hadde mulighet til \xc3\xa5 kjempe om ligatittelen, s\xc3\xa5 vant de med hjelp av nytt blod i klubben, FA-cupen i 1949\xe2\x80\x9350. Reg Lewis laget begge m\xc3\xa5lene i 2-0 seieren over Liverpool._NEWLINE_I 1951\xe2\x80\x9352 var Arsenal n\xc3\xa6re p\xc3\xa5 \xc3\xa5 ta The Double men endte til slutt opp uten noen tittel, en serie med skader og flere kamper som ble utsatt til slutten av sesongen medf\xc3\xb8rte at Arsenal tapte sine to siste kamper i sesongen, en av kampene var den avgj\xc3\xb8rende kampen om ligatittelen mot Manchester United p\xc3\xa5 Old Trafford i sesongens siste kamp. Etter \xc3\xa5 ha tapt kampen 6-1, endte Arsenal p\xc3\xa5 tredjeplass sammen med Tottenham. Uken etter spilte de cup-finale mot Newcastle United, og flere skadde spillere ble tatt med p\xc3\xa5 laget i den kampen, Walley Barnes m\xc3\xa5tte forlate banen med en kneskade etter 35 minutter (reserver var ikke tillatt p\xc3\xa5 den tiden), og i l\xc3\xb8pet av kampen fikk Arsenal ogs\xc3\xa5 skader p\xc3\xa5 Holton, Roper og Daniel, og mot slutten av kampen hadde laget bare syv uskadede spillere p\xc3\xa5 banen. Med sitt overtall i spillere p\xc3\xa5 banen, vant Newcastle kampen 1-0 etter m\xc3\xa5l av George Robledo._NEWLINE_Til tross for skuffelsen etter denne sesongen, s\xc3\xa5 vant Arsenal ligaen i 1952\xe2\x80\x9353 i det tetteste liga-racet noensinne, de slo Preston North End p\xc3\xa5 m\xc3\xa5lforskjell etter \xc3\xa5 ha kommet likt i poeng. Tittelen s\xc3\xa5 ut til \xc3\xa5 ende hos Preston etter de hadde sl\xc3\xa5tt Artsenal 2-0 i sesongens nest siste kamp p\xc3\xa5 Deepdale stadion. Men i den siste kampen vant Arsenal 3-2 mot Burnley etter \xc3\xa5 ha ligget under, og vant ligatittelen med 0,099-deler av et m\xc3\xa5l. Dette var Arsenals siste tittel i noe mesterskap p\xc3\xa5 sytten \xc3\xa5r, lykke begynte \xc3\xa5 falme etter det uventede d\xc3\xb8dsfallet til Tom Whittaker i oktober 1956._NEWLINE_Den sviktende lykken til laget medf\xc3\xb8rte at det var vanskelig \xc3\xa5 tiltrekke seg stjernespillere (med det merkbare unntaket av den walisiske m\xc3\xa5lvakten Jack Kelsey), samtidig forsvant den lovende spilleren David Herd til mer suksessfylte klubber. De tidligere spillerne Jack Crayston og George Swindin pr\xc3\xb8vde seg som managere etter Whittaker, men uten \xc3\xa5 kunne m\xc3\xa5le seg mot hans suksess. Med unntak av en tredjeplass i 1958\xe2\x80\x9359 og femteplasser i 1955\xe2\x80\x9356 og 1956\xe2\x80\x9357, endte Arsenal som regel midt p\xc3\xa5 tabellen. Klubben hadde hellet ikke hellet med seg i FA-cupen, etter \xc3\xa5 ha n\xc3\xa5dd finalen i 1951\xe2\x80\x9352, s\xc3\xa5 kom ikke Arsenal lenger enn til kvartfinalen igjen f\xc3\xb8r i 1970\xe2\x80\x9371. Det som var enda verre var at deres rival litt lenger nord, Tottenham, vant the Double i 1960\xe2\x80\x9361-sesongen._NEWLINE_I 1962, tok Arsenal den dristige men lite suksessfylte beslutningen \xc3\xa5 utnevne den tidligere England og Wolves-kapteinen Billy Wright som manager, til tross for at hans manglende erfaringer som manager og det at han ikke hadde noen erfaringer med klubben tidligere. Wright hadde som sine to forgjengere liten suksess, selv om det var under hans ledelse at klubben gjorde sin debut i en europeisk konkurranse. De deltok i Messebycupen i 1963\xe2\x80\x9364, etter \xc3\xa5 ha endt p\xc3\xa5 syvendeplass i ligaen den foreg\xc3\xa5ende sesongen. I 1963\xe2\x80\x9366-sesongen endte laget p\xc3\xa5 14.-plass, den d\xc3\xa5rligste plasseringen p\xc3\xa5 36 \xc3\xa5r, og noterte sitt laveste tilskuertall p\xc3\xa5 Highbury, 4554 i kampen mot Leeds United 5. mai 1966. Den eneste Arsenal-spilleren som ble tatt med i troppen til England, som vant VM i 1966 var George Eastham, men han fikk ikke spille en eneste kamp i mesterskapet. Wright fikk sparken sommeren 1966, og ble erstattet av klubbens fysioterapeut Bertie Mee. Selv om klubben styre ikke viste det da, s\xc3\xa5 skulle Mee snu klubbens lykke og f\xc3\xb8re dem til suksess b\xc3\xa5de i Europa og hjemme de neste fem \xc3\xa5rene.'